Document ID: 32004R0307

Κανονισμός (ΕΚ) αριθ. 307/2004 της Επιτροπής
της 20ής Φεβρουαρίου 2004
για την τροποποίηση του κανονισμού (ΕΚ) αριθ. 1520/2000 για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης και την πρόβλεψη ειδικών μέτρων για ορισμένα πιστοποιητικά επιστροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), και ιδίως το άρθρο 8 παράγραφος 3 πρώτο εδάφιο,
Εκτιμώντας τα ακόλουθα:
(1) Σύμφωνα με το άρθρο 19 του κανονισμού (ΕΚ) αριθ. 1520/2000 της Επιτροπής(2), ο εν λόγω κανονισμός προσαρμόζεται σύμφωνα με τις τροποποιήσεις της συνδυασμένης ονοματολογίας και το παράρτημα Β προσαρμόζεται έτσι ώστε να διατηρηθεί η συμφωνία με τα αντίστοιχα παραρτήματα των κανονισμών που μνημονεύονται στο άρθρο 1 παράγραφος 1.
(2) Ο κανονισμός (ΕΚ) αριθ. 1789/2003 της Επιτροπής, της 11ης Σεπτεμβρίου 2003, που τροποποιεί το παράρτημα I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο(3) εισήγαγε τροποποιήσεις στη συνδυασμένη ονοματολογία όσον αφορά ορισμένα προϊόντα. Επιπροσθέτως, το παράρτημα V του κανονισμού (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(4) προβλέπει ότι από την 1η Φεβρουαρίου 2004 δεν χορηγούνται επιστροφές κατά την εξαγωγή για το μέρος της ζάχαρης των ενεργών ζυμών.
(3) Ο κανονισμός (ΕΚ) αριθ. 1520/2000 πρέπει να ενημερωθεί, έτσι ώστε να λάβει υπόψη τις εν λόγω τροποποιήσεις.
(4) Με την έναρξη ισχύος του παρόντος κανονισμού το μέρος της ζάχαρης που εμπεριέχεται σε ενεργές ζύμες για το οποίο οικονομικοί φορείς έχουν υποβάλει αίτηση για χορήγηση πιστοποιητικών επιστροφής, σύμφωνα με τον κανονισμό (ΕΚ) αριθ. 1520/2000, δεν θα αποτελεί πλέον αντικείμενο χορήγησης επιστροφών όταν εξάγονται σε τρίτες χώρες.
(5) Θα πρέπει να επιτρέπεται η μείωση του ποσού των πιστοποιητικών επιστροφής και η κατ' αναλογίαν ελευθέρωση της αντίστοιχης εγγύησης, όταν οι επιχειρηματίες μπορούν να αποδείξουν στην αρμόδια εθνική αρχή ότι οι αιτήσεις τους για επιστροφή επηρεάστηκαν από την έναρξη ισχύος του παρόντος κανονισμού.
(6) Όταν αξιολογεί τις αιτήσεις για μείωση του ποσού του πιστοποιητικού επιστροφής και κατ' αναλογίαν ελευθέρωση της σχετικής εγγύησης, η αρμόδια εθνική αρχή πρέπει, σε περιπτώσεις αμφιβολίας, να λαμβάνει ιδιαιτέρως υπόψη τα έγγραφα που προβλέπει το άρθρο 1 παράγραφος 2 του κανονισμού (ΕΟΚ) αριθ. 4045/89 του Συμβουλίου, της 21ης Δεκεμβρίου 1989, περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Εγγυήσεων, και περί καταργήσεως της οδηγίας 77/435/ΕΟΚ(5), με την επιφύλαξη της εφαρμογής των λοιπών διατάξεων του εν λόγω κανονισμού.
(7) Για διοικητικούς λόγους, είναι σκόπιμο να προβλεφθεί ότι οι αιτήσεις μείωσης του ποσού του πιστοποιητικού επιστροφής και ελευθέρωσης της εγγύησης πρέπει να υποβάλλονται σε σύντομη προθεσμία και ότι τα ποσά για τα οποία έχουν γίνει δεκτές μειώσεις πρέπει να κοινοποιούνται εγκαίρως στην Επιτροπή, ώστε να λαμβάνονται υπόψη κατά τον καθορισμό του ποσού για το οποίο θα εκδοθούν πιστοποιητικά επιστροφής για χρήση από την 1η Απριλίου 2004, σύμφωνα με τον κανονισμό (ΕΚ) αριθ. 1520/2000.
(8) Λόγω του ότι οι τροποποιήσεις της συνδυασμένης ονοματολογίας που εισήγαγε ο κανονισμός (ΕΚ) αριθ. 1789/2003 και οι τροποποιήσεις που εισήγαγε ο κανονισμός (ΕΚ) αριθ. 39/2004 ισχύουν από την 1η Ιανουαρίου 2004 και την 1η Φεβρουαρίου 2004 αντίστοιχα, οι τροποποιήσεις που προβλέπονται από τον παρόντα κανονισμό πρέπει να ισχύουν από τις ίδιες ημερομηνίες.
(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων ζητημάτων των σχετικών με το εμπόριο μεταποιημένων γεωργικών προϊόντων τα οποία δεν υπάγονται στο παράρτημα Ι της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 1520/2000, το παράρτημα Β τροποποιείται ως εξής:
α) στη γραμμή που ξεκινά με την καταχώριση " 1905 90 40 έως 1905 90 90 " στη στήλη 1, η εν λόγω καταχώριση αντικαθίσταται από τα ακόλουθα:
" 1905 90 45 έως 1905 90 90"·
β) στη γραμμή που ξεκινά με την καταχώριση " 2102 10 31 και 2102 10 39 " στη στήλη 1, διαγράφεται το "X" στη στήλη 6.
Άρθρο 2
1. Τα πιστοποιητικά επιστροφής που εκδίδονται σύμφωνα με τον κανονισμό (ΕΚ) αριθ. 1520/2000 όσον αφορά τις εξαγωγές των εμπορευμάτων για τα οποία καταργήθηκαν οι επιστροφές κατά την εξαγωγή δυνάμει του άρθρου 1 στοιχείο β) του παρόντος κανονισμού μπορούν, κατόπιν αιτήσεως του ενδιαφερόμενου μέρους, να μειωθούν εάν πληρούνται όλοι οι ακόλουθοι όροι:
α) τα πιστοποιητικά έχουν ζητηθεί πριν από την ημερομηνία έναρξης ισχύος του παρόντος κανονισμού·
β) η ισχύς των πιστοποιητικών λήγει μετά την 1η Φεβρουαρίου 2004.
2. Το πιστοποιητικό μειώνεται κατά το ποσό για το οποίο το ενδιαφερόμενο μέρος αποδεικνύει στην αρμόδια εθνική αρχή ότι δεν είναι σε θέση να ζητήσει επιστροφές κατά την εξαγωγή συνεπεία της θέσης σε ισχύ της τροποποίησης που προβλέπεται στο άρθρο 1 στοιχείο β).
Κατά την αξιολόγησή τους, οι αρμόδιες αρχές λαμβάνουν ιδιαιτέρως υπόψη, σε περίπτωση αμφιβολίας, τα εμπορικά έγγραφα που προβλέπονται στο άρθρο 1 παράγραφος 2 του κανονισμού (ΕΟΚ) αριθ. 4045/89.
3. Η αντίστοιχη εγγύηση ελευθερώνεται κατ' αναλογία προς τη σχετική μείωση.
Άρθρο 3
1. Προκειμένου να είναι επιλέξιμες σύμφωνα με τις διατάξεις του άρθρου 2, οι αιτήσεις πρέπει να παραληφθούν από την εθνική αρμόδια αρχή το αργότερο έως την 7η Μαρτίου 2004.
2. Τα κράτη μέλη κοινοποιούν στην Επιτροπή το αργότερο έως τις 14 Μαρτίου 2004 τα ποσά για τα οποία έχουν γίνει δεκτές μειώσεις σύμφωνα με το άρθρο 2 παράγραφος 2 του παρόντος κανονισμού. Τα κοινοποιούμενα ποσά λαμβάνονται υπόψη για τον καθορισμό του ποσού για το οποίο θα εκδοθούν πιστοποιητικά επιστροφής για χρήση από την 1η Απριλίου 2004 σύμφωνα με το άρθρο 8 παράγραφος 1 στοιχείο δ) του κανονισμού (ΕΚ) αριθ. 1520/2000.
Άρθρο 4
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Το άρθρο 1 στοιχείο α) εφαρμόζεται από την 1η Ιανουαρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 2004.

Labels: 3
6